Mujo Ulqinaku

Mujo Cakuli i njohur më së shumti si Mujo Ulqinaku (Ulqin, 1896 - Durrës, 7 prill 1939) ishte oficer i Ushtrisë Mbretërore Shqiptare, i njohur për rezistencën e tij më 7 prill 1939 ndaj forcave italiane gjatë pushtimit italian të Shqipërisë, ku ra dëshmor dhe pas vdekjes u nderua Hero i Popullit.

 Biografia 
U lind më 1896 në Ulqin në një familje të vjetër qytetare ulqinake, të cilët ishin detarë dhe pronarë velanijesh. Që në moshë të vogël hyri muço (ndihmës detar) në Ulqin dhe më vonë punoi si detar në Shkodër e në Lezhë. Si nënoficer në një nënrepart të marinës në Durrës, ditën e agresionit fashist italian kundër Shqipërisë u vu menjëherë në krye të detarëve të braktisur nga oficerët tradhtarë dhe organizoi me ta e me vullnetarë të tjerë qëndresën e armatosur në portin e Durrësit. Mujo Ulqinaku luftoi me trimëri e guxim të rrallë, duke vrarë e plagosur dhjetëra fashistë. Ra në luftim të pabarabartë në mbrojtje të atdheut më 7 prill 1939 duke u bërë shembull i lartë patriotizmi e atdhedashurie.

 Trashëgimia 
Pas luftës, Mujo Ulqinakut i kushtohet busti i vendosur pranë kullës së kalasë së Durrësit. Emrin e tij e mbanë një shkollë në Durrës, nëntë rrugë në Shqipëri: në Durrës, Tiranë, Fier, Vlorë, Korçë, Sukth, Golem, Kamëz dhe Kashar dhe katër në Kosovë: në Prishtinë, Dushanovë (Prizren), Berivojcë (Kamenicë) dhe Nekodim (Ferizaj). Nga viti 2005 me vendimin e Kuvendit Komunal një rrugë në Ulqin mbart emrin e tij, në vend të emrit Ivan Millutinoviq.Rikthehet kontestimi i emrave të rrugëve dhe shesheve të Ulqinit – visit-ulcinj.com Në vitin 1979 në Kinostudion Shqipëria e Re u filmua dokumentari Lufton Mujo Ulqinaku, i cili flet për mbrojtjen e tij të Durrësit. Emrin e tij e mbajtën edhe disa anije.

 Shiko dhe 
 Monumenti i Mujo Ulqinakut
 Rezistenca shqiptare në Luftën e Dytë Botërore

 Lidhje të jashtme 
 Reportazh mbi Mujo Ulqinakun

 Referime 

Kategoria:Hero i Popullit
Kategoria:Lindje 1896
Kategoria:Vdekje 1939
Kategoria:Njerëz nga Ulqini
Kategoria:Shqiptarë të Malit të Zi